ΚΑΝΟΝΙΣΜΌΣ (ΕΕ) αριθ. 19/2011 ΤΗΣ ΕΠΙΤΡΟΠΉΣ της 11ης Ιανουαρίου 2011 σχετικά με τις απαιτήσεις έγκρισης τύπου για την προβλεπόμενη από το νόμο πινακίδα του κατασκευαστή και τον αναγνωριστικό αριθμό οχήματος των μηχανοκίνητων οχημάτων και των ρυμουλκουμένων τους και την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου για τις απαιτήσεις έγκρισης τύπου και γενικής ασφάλειας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Ο κανονισμός (ΕΚ) αριθ. 661/2009 αποτελεί επιμέρους κανονισμό στο πλαίσιο της διαδικασίας έγκρισης τύπου που προβλέπεται από την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2). (2) Ο κανονισμός (ΕΚ) αριθ. 661/2009 καταργεί την οδηγία 76/114/ΕΟΚ του Συμβουλίου, της 18ης Δεκεμβρίου 1975, περί προσεγγίσεως των νομοθεσιών των κρατών μελών που αφορούν στις βάσει κανονιστικών πράξεων πινακίδες και επιγραφές, όπως και στις θέσεις τους και στους τρόπους εναποθέσεώς τους, όσον αφορά στα οχήματα με κινητήρα και τα ρυμουλκούμενά τους (3). Οι απαιτήσεις που περιέχει η προαναφερόμενη οδηγία θα πρέπει να μεταφερθούν στον παρόντα κανονισμό και, εάν χρειάζεται, να τροποποιηθούν, ώστε να προσαρμοστούν στην εξέλιξη των επιστημονικών γνώσεων. (3) Ο κανονισμός (ΕΚ) αριθ. 661/2009 θεσπίζει θεμελιώδεις διατάξεις σχετικά με τις απαιτήσεις για την έγκριση τύπου οχημάτων όσον αφορά τις μεθόδους αναγνώρισης των οχημάτων. Συνεπώς, είναι απαραίτητο να θεσπιστούν επίσης ειδικές διαδικασίες, δοκιμές και απαιτήσεις για την εν λόγω έγκριση τύπου. (4) Λόγω του ότι δεν υπάρχει εναρμονισμένη νομοθεσία σχετικά με τη μέγιστη επιτρεπόμενη μάζα ή τις μέγιστες επιτρεπόμενες μάζες επί των αξόνων ή των ομάδων αξόνων έμφορτων βαρέων οχημάτων, η οδηγία 97/27/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 1997, για τις μάζες και διαστάσεις ορισμένων κατηγοριών οχημάτων με κινητήρα και των ρυμουλκουμένων τους και για την τροποποίηση της οδηγίας 70/156/ΕΟΚ (4), προβλέπει τον καθορισμό των μέγιστων επιτρεπόμενων μαζών για την ταξινόμηση ή τη θέση σε κυκλοφορία των οχημάτων με σκοπό την ταξινόμηση, τη θέση σε κυκλοφορία ή τη χρήση βαρέων οχημάτων στο έδαφος ενός κράτους μέλους. Επομένως, κρίνεται σκόπιμο να περιληφθούν οι μέγιστες επιτρεπόμενες μάζες για την ταξινόμηση ή τη θέση σε κυκλοφορία οχημάτων στο υπόδειγμα της προβλεπόμενης από το νόμο πινακίδας του κατασκευαστή. Για λόγους οδικής ασφάλειας, είναι, επίσης, σκόπιμο να περιληφθεί η μέγιστη επιτρεπόμενη μάζα επί ομάδας αξόνων. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής μηχανοκίνητων οχημάτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός εφαρμόζεται σε πλήρη και ημιτελή οχήματα των κατηγοριών M, N και O. Άρθρο 2 Ορισμοί Για τους σκοπούς του παρόντος κανονισμού, 1) «προβλεπόμενη από το νόμο πινακίδα του κατασκευαστή» είναι η πινακίδα ή η επιγραφή που τοποθετείται από τον κατασκευαστή σ’ ένα όχημα και στην οποία αναφέρονται τα κύρια τεχνικά χαρακτηριστικά του οχήματος, τα οποία είναι απαραίτητα για την αναγνώρισή του, και παρέχει στις αρμόδιες αρχές τα στοιχεία που αφορούν τις μέγιστες επιτρεπόμενες μάζες έμφορτου οχήματος· 2) «αναγνωριστικός αριθμός οχήματος» είναι ο αλφαριθμητικός κωδικός που αποδίδεται σ’ ένα όχημα από τον κατασκευαστή με σκοπό να εξασφαλίζεται η ορθή αναγνώριση κάθε οχήματος· 3) «τύπος οχήματος» είναι μια ομάδα οχημάτων όπως ορίζεται στο παράρτημα II μέρος Β της οδηγίας 2007/46/ΕΟΚ. Άρθρο 3 Διατάξεις έγκρισης ΕΚ τύπου οχήματος όσον αφορά την προβλεπόμενη από τον νόμο πινακίδα του κατασκευαστή και τον αναγνωριστικό αριθμό του οχήματος 1. Ο κατασκευαστής ή ο εκπρόσωπός του υποβάλλουν στην αρμόδια για την έγκριση τύπου αρχή την αίτηση για έγκριση ΕΚ τύπου οχήματος όσον αφορά τη διάταξη και τη θέση της προβλεπόμενης από το νόμο πινακίδας του κατασκευαστή και τη σύνθεση και τη θέση του αναγνωριστικού αριθμού του οχήματος. 2. Η αίτηση καταρτίζεται σύμφωνα με το υπόδειγμα του δελτίου πληροφοριών που περιλαμβάνεται στο μέρος Α του παραρτήματος III. 3. Εάν κρίνεται απαραίτητο από την αρμόδια για την έγκριση αρχή ή από την τεχνική υπηρεσία, ο κατασκευαστής θέτει στη διάθεσή τους αντιπροσωπευτικό όχημα του τύπου για τον οποίο ζητείται η έγκριση με σκοπό την επιθεώρηση. 4. Εάν πληρούνται οι σχετικές απαιτήσεις που ορίζονται στο παράρτημα I και στο παράρτημα II του παρόντος κανονισμού, η αρμόδια για την έγκριση αρχή χορηγεί έγκριση τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ. Τα κράτη μέλη δεν επιτρέπεται να αποδίδουν τον ίδιο αριθμό σε άλλο τύπο οχήματος. 5. Για τους σκοπούς της παραγράφου 4, η αρμόδια για την έγκριση τύπου αρχή χορηγεί πιστοποιητικό έγκρισης ΕΚ τύπου, σύμφωνα με το υπόδειγμα που περιλαμβάνεται στο μέρος Β του παραρτήματος III. Άρθρο 4 Ισχύς και επέκταση των εγκρίσεων ΕΚ τύπου που χορηγούνται βάσει της οδηγίας 76/114/ΕΟΚ Οι εθνικές αρχές επιτρέπουν την πώληση και τη θέση σε κυκλοφορία οχημάτων που έχουν λάβει έγκριση τύπου πριν από την ημερομηνία που αναφέρεται στο άρθρο 13 παράγραφος 2 του κανονισμού (ΕΚ) αριθ. 661/2009 και εξακολουθούν να χορηγούν επέκταση εγκρίσεων σύμφωνα με τις διατάξεις της οδηγίας 76/114/ΕΟΚ. Άρθρο 5 Έναρξη ισχύος Ο παρών κανονισμός αρχίζει να ισχύει την 1η Φεβρουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Ιανουαρίου 2011.

[Source: multi_eurlex | Tokens: 5587]